**Tema№3:Ulgamlarynyň tehniki hyzmaty.**

**Umumy sapagyň meýilnamasy.**

1.Sowadyş ulgamyna tehniki taýdan hyzmat edilende ýerine ýetirilýän esasy işler

2.Ýaglaýyş ulgamyna tehniki hyzmat edilende ýerine ýetirilýän esasy işler.

3.Ýangyç beriş ulgamyna tehniki hyzmat edilende ýerine ýetirilýän esasy işler.

4.Möwsümleýin tehniki hyzmat.

**Gündelik hyzmat (GH).** 1. Sowadyş ulgamynyň ähli birikmelerinde suwuklygyň syzyp daşyna çykmaýandygyny barlamaly; eger zerur bolsa, näsazlygy düzetmeli.

2. Radiatordaky suwuklygy barlamaly, eger gerek bolsa, radiatora suwuklyk guýmaly. Suwuklygyň derejesi radiatoryň guýuş bokurdagynyň ýokarky gyrasyndan 15-20 *mm* aşakda bolmaly. Ulgama antifriz bilen doldurylanda, ony göwrümi boýunça suwdan 6-7 % az guýmalydyr.

**Birinji tehniki hyzmat (TH-1).** 1.Sowadyş ulgamynyň ähli birikmelerinde suwuklygyň syzyp daşyna çykmaýandygyny barlamaly; näsazlyk ýüze çyksa, ony düzetmeli.

2. Suw nasosynyň podşipniklerini ýaglamaly (ýaglanyş grafigi boýunça). Ýagy ýag guýguç (maslýonka) arkaly şprisiň kömegi bilen nasosyň gözegçilik deşiginden ýag görünýänçä guýýarlar. Ýag ondan artyk doldurylsa, onda ol salnikleriň gysylyp çykarylmagyna eltip biler.

**Ýaglaýyş ulgamyna tehniki hyzmat edilende ýerine ýetirilýän esasy işler;**

**Gündelik hyzmat (GH). 1.** Daşyndan seredip, ýaglaýyş ulgamynyň birikmeleriniň jebisligini barlamaly.

2. Ýagyň derejesini barlamaly we eger zerur bolsa ýag guýmaly.

3. Ýüzleý arassalaýjy süzgüjiň süzüji elementini çökündilerden arassalamaly. ZIL-130 hereketlendirijiniň ýüzleý arassalaýjy süzgüjiniň süzüji elementini arassalamak üçin süzgüjiň tutawajyny 3–4 aýlaw towlamaly. Adatça bu arassalamany awtomobil gaýdyp gelen dessine geçirmek gerek. UAZ-451 hereketlendirijide süzgüjiň tutawajyny 15–20 gezek goşalaýyn öwürmeli.

Aşak temperatura şertlerinde awtomobil açyk meýdançada saklanylanda her gün iş gutarandan soň, ýagy karterden arassa gaba döküp, ertir irden bolsa kartere guýmazdan öňürti ony 900С-ä çenli gyzdyrmak maslahat berilýär.

**Birinji tehniki hyzmat (TH-1).** 1. Daşyndan seredip, ýaglaýyş ulgamynyň daşky gurallarynyň we ýag geçirijileriniň jebisligini barlamaly. Eger zerur bolsa, ýüze çykarylan näsazlyklary bejermeli.

2. Ýag süzgüjinden löderäni dökmeli.

Löderäni dökmek üçin hereketlendirijini gyzdyrmaly, süzgüçleriň korpusyny tozandan we hapadan arassalamaly hem-de ýüzleý arassalaýyş süzgüjiniň süzüji elementini birnäçe aýlaw towlamaly. Löderäni hyrly dykylary towlap açyp, hereketlendirijini hapalamazlyk üçin, ýörite gaba guýmak gerek.

3. Hereketlendirijiniň karterindäki ýagyň derejesini barlamaly we eger zerur bolsa, ýag guýmaly.

4. Hereketlendirijiniň karterindäki ýagy grafik boýunça çalşyrmaly: şonda ýüzleý arassalaýjy süzgüjiň süzüji elementini ýuwmaly, pugta arassalaýjy süzgüjiň süzüji elementini çalşyrmaly we merkezden daşlaşýan güýçler esasynda arassalaýjy süzgüçden çökündileri aýyrmaly.

**Ýangyç beriş ulgamyna tehniki hyzmat edilende ýerine ýetirilýän esasy işler;**

**Gündelik hyzmat (GH). 1.** Daşyndan gözegçilik edip ýangyç beriş ulgamynyň gurallarynyň we birikmeleriniň jebisligini barlamaly.

2. Yangyç bakyndaky ýangyjyň derejesini barlamaly, eger zerur bolsa, ýene ýangyç guýmaly.

**Birinji tehniki hyzmat (TH-1). 1.** Daşyndan gözegçilik edip, ýangyç beriş ulgamynyň birikmeleriniň jebisligini barlamaly, eger zerur bolsa, näsazlyklary düzetmeli.

2. Pedalyň ryçagynyň drosseliň okuna we trosuň howa ýoluny ýapyjynyň ryçagyna birikdirilişini barlamaly.

3. Drosseli we howa ýoluny ýapyjyny hereketlendirijiniň işleýşini we olaryň doly açylyşyny we ýapylşyny barlamaly. Hereketlendirijiniň pedaly iki tarapa hem endigan süýşmelidir.

4. Awtomobil tozanly ýollarda işlände, karbýuratoryň howa süzgüjini ýuwmaly we ondaky ýagy çalşyrmaly.

**Batareýaly otlaýyş gurallaryna tehniki hyzmat edilende ýerine**

**ýetirilýän esasy işler;**

**Birinji tehniki hyzmat (TH-1).** Paýlaýjy-üzüjiniň walyny ýag guýguç arkaly konsistent ýag bilen ýaglamaly.

**Ikinji tehniki hyzmat (TH-2).** 1.Batareýaly otlaýyş gurallarynyň üstüni tozandan, hapadan we ýagdan arassalamaly.

2. Otlaýyş sweçalaryny barlamaly we eger zerur bolsa, olary gumdan arassalamaly.

3. Sweçalaryň elektrodlarynyň arasyndaky yşlary barlamaly we sazlamaly.

4. Paýlaýjy-üzüjini hereketlendirijiden aýyrmaly, kontaktlary arassalamaly we olaryň arasyndaky yşyň ýagdaýyny barlamaly. Eger zerur bolsa, yşy sazlamak gerek.

5. Paýlaýjy-üzüjiniň walyny, ýumrujagyny, ýumrujagyň wtulkasyny we süýşüji kontaktyň ryçagjygynyň okuny ýaglamaly.

Ýumrujagy hereketlendiriji üçin ulanylýan suwuk ýagyň 1-2 damjasy bilen çyglanan fetr peltesi arkaly ýaglaýarlar. Ýumrujagyň wtulkasyny fetr şaýbany aýyryp, 1-2 damja suwuk ýag damdyrmak arkaly ýaglaýarlar.

6. Ýokary naprýaženiýeli we aşak naprýaženiýeli geçirijileriň ýagdaýyny barlamaly. Batareýaly otlaýyş gurallarynyň işleýşi barlananda, ýokary naprýaženiýeli geçirijileriň ýalaňaç ýerleriniň bedeniňe degmegine ýol bermek bolmaz.

**Üznüksiz ulanylýan awtomobil tehnikalary üçin:**

* barlag gözden geçiriş (parkdan çykmazdan öň, düşelgelerde we duralgalarda, suwly päsgelçiliklerden geçmezden öň we olardan geçilenden soňra);
* gündelik tehniki ideg (GTI);
* tehniki ideg №1 (TI-1);
* tehniki ideg №2 (TI-2);
* möwsümleýin tehniki ideg (MTI);

**Saklawda duran awtomobil tehnikalary üçin:**

* aýlyk tehniki ideg;
* ýarym ýylyk tehniki ideg;
* ýyllyk tehniki ideg;

- reglament boýunça.

**Okuw soragy №1 Möwsümleýin hyzmat.**

Maşynlaryň möwsümleýin tehniki hyzmatlary maşynyň gyşky we tomusky ulanyş möwsümlerinde ygtybarly işlemegine taýýarlamak we üpjün etmek maksady bilen ýylda iki gezek geçirilýär. Türkmenistanyň Goranmak ministrligi tarapyndan bellenilen möhletlerde, harby bölümiň serkerdesiniň tassyklan meýilnamasy boýunça şahsy düzümiň, parklaryň, şeýle-de awtomobil tehnikasyny gyşky we tomusky ulanyş möwsümlerinde ulanylmaly tehniki hyzmat we bejergi serişdeleriniň taýýarlygy bilen geçirilýär.

Maşynlaryň möwsümleýin tehniki hyzmaty nobatdaky №1 we № 2-nji tehniki hyzmatlara öňde duran ulanyş möwsümine laýyklykda goşmaça:

- motoryň iýmitlendiriş ulgamynyň enjamlaryny ýuwmagy, gysylan howa bilen üflemegi, barlamagy we sazlamagy;

- maşynyň agregatlarynda we mehanizmlerinde möwsümleýin ýaglaýyş maddy serişdelerini we ýörite suwuklyklary çalyşmagy; hemme möwsümleýin ýaglar we suwuklyklar diňe olaryň iş möhletleriniň dolmagy boýunça çalyşyrylýar; söweşjeň we nyzam ulanyş toparlaryna degişli maşynlaryň agregatlaryndan dökülip aýrylan we kesgitlenilen möhleti işlemedik ýaglary we ýörite suwuklyklary olaryň hilini barlandan soň ulag we okuw ulanyş toparyna degişli maşynlary doldurmak üçin ulanmaga rugsat berilýär;

- maşynlary bölekleýin we doly reňklemek işlerini öz içine alýar.

Maşynlary gyşky ulanyş möwsümine taýýarlamakda möwsümleýin tehniki hyzmata goşmaça:

- motory gyzdyryjy, kejebäni we nowany ýyladyjy enjamlary barlamak we işe taýýarlamak, ýyladyjy serişdeleri oturtmak;

- motoryň otlaýyş ýyladyjysyny we kejebäni ýyladyjyny sowadyş ulgamyna birikdirmek we işleýşini barlamak;

- perrigi herekete getiriji elektromagnit muftany ýazdyrmak;

- motoryň sowadyş ulgamyny aşak temperaturada doňýan suwuklyk bilen doldurmak (maşynlaryň kesgitlenilen kysymlary üçin) ;

- şinalardaky howanyň basyşyny sazlaýjy ulgamyň we howaly saklaýyş ulgamyň turbageçirijilerinden we kanallaryndan kondensatlary döküp aýyrmak işleri geçirilýär.

Daşky gurşawyň temperaturasy minus 15 0C aşak düşen mahalynda akkumulýator batareýalary maşynlardan aýrylýar (käbir aýratyn halatlardan başga ýagdaýlarda) we gyzdyrylýan jaýlarda saklanylýar.